पाएं अपने शहर की ताज़ा ख़बरें और फ्री ई-पेपरडाउनलोड करें
सुमावली, बागचीनी व गलेथा प्राथमिक स्वास्थ्य केंद्रों में ग्रामीण अंचल के लोगों को स्वास्थ्य सेवाएं नहीं मिल रहीं। कारण यह है कि यहां पदस्थ डॉक्टरों को सप्ताह में एक दिन जौरा सामुदायिक स्वास्थ्य केंद्र में नाइट ड्यूटी करनी पड़ती है। इसके अगले दिन उनका अवकाश रहता है। शेष पांच दिनों में डॉक्टर एक-दो बार ही अस्पताल जाते हैं। इस संबंध में डॉक्टरों का तर्क है कि प्राथमिक स्वास्थ्य केंद्र पर डॉक्टरों के रहने की सुविधा नहीं है।
इसलिए वहां नियमित ड्यूटी करना संभव नहीं है। यहां बता दें कि सुमावली प्राथमिक स्वास्थ्य केंद्र स्वास्थ्य सेवाओं की दृष्टि से 50 हजार की आबादी को कवर करता है, वहीं बागचीनी 35 हजार तथा गलेथा प्राथमिक स्वास्थ्य केंद्र 25 हजार की आबादी को कवर करता है। लेकिन इन प्राथमिक स्वास्थ्य केंद्रों पर डॉक्टरों की उपलब्धता नहीं होने से 1 लाख से अधिक की आबादी को इलाज की सुविधा नहीं मिल रही है। ग्रामीणों ने बताया कि इन प्राथमिक स्वास्थ्य केंद्रों पर न तो कोरोना जांच की सुविधा है और न ही लोगों को वैक्सीन लगाई जा रही हैं।
बागचीनी प्राथमिक स्वास्थ्य केंद्र 35 हजार की जनसंख्या को कवर करता है। इस लिहाज से यहां दो तीन डॉक्टर पदस्थ होने चाहिए। लेकिन वर्तमान में यहां केवल डॉ राधा वल्लभ शर्मा ही पदस्थ हैं। जिनकी हप्ते में एक दिन जौरा सामुदायिक स्वास्थ्य केंद्र में ड्यूटी रहती है तथा अगले दिन ऑफ रहता है। ऐसे में ये सप्ताह में केवल पांच दिन ही सेवाएं दे रहे हैं। सरकारी अस्पताल में पर्याप्त डॉक्टर नहीं रहने से बागचीनी, तोर, तिलावली, मोधना जवाहर, अर्रू का पुरा आदि गांव के लोग इलाज के लिए परेशान हैं।
सुमावली में पदस्थ दो डॉक्टरों में से एक ग्वालियर अटैच
सुमावली क्षेत्र के वरिष्ठ कांग्रेसी नेता रामकुमार पाराशर ने इस संबंध जौरा एसडीएम सहित कलेक्टर को पत्र भेजकर कहा है कि प्राथमिक स्वास्थ्य केंद्र में डॉ राज शाक्य एवं सोनू शर्मा पदस्थ हैं। इसमें सोनू शर्मा को ग्वालियर अटैच कर दिया गया है तथा राज शर्मा हफ्ते में एक दिन जौरा नाइट ड्यूटी करने जाते हैं। अगले दिन इनका अवकाश रहता है। इस हाल में सुमावली क्षेत्र के लोगों को सरकारी अस्पताल में स्वास्थ्य सेवाएं नहीं मिल रहीं हैं। इतना ही नहीं सुमावली अस्पताल में ऐंबुलेंस सुविधा भी नहीं है। ऐसे में लोगों को इलाज के लिए स्वयं का तथा किराए का वाहन लेकर जौरा व मुरैना जाना पड़ रहा है।
गलेथा प्राथमिक स्वास्थ्य केंद्र में नहीं बना डिलेवरी पॉइंट
गलेथा उप स्वास्थ्य केंद्र को कुछ दिन पूर्व अपग्रेड कर प्राथमिक स्वास्थ्य केंद्र बनाया गया है। लेकिन लंबा समय बीतने पर भी यहां डिलेवरी पॉइंट नहीं बनाया गया है। जिससे गर्भवती माताओं को प्रसव की सुविधा नहीं मिल रही है तथा उन्हें प्रसव के लिए जौरा या मुरैना जिला अस्पताल जाना पड़ रह है। ग्रामीणों ने बताया कि वर्तमान में डॉक्टर दिनकर शर्मा पदस्थ हैं, जो नियमित ड्यूटी करने अस्पताल नहीं आते।
हमारे पास फिलहाल वैक्सीन उपलब्ध नहीं है
^सुमावली, बागचीनी व गलेथा में पदस्थ डॉक्टर को हफ्ते में एक दिन जौरा सामुदायिक स्वास्थ्य केंद्र में नाइट ड्यूटी करनी पड़ रही है। इसलिए अगले दिन उनका ऑफ रहता है। शेष दिनों मे वे ड्यूटी करने अस्पताल जाते हैं। कोरोना जांच की सुविधा केवल जौरा सामुदायिक स्वास्थ्य केंद्र में ही उपलब्ध है। रहा सवाल वैक्सीन लगाए जाने का तो वर्तमान में हमारे पास वैक्सीन उपलब्ध नहीं है।
डॉ. मनोज त्यागी, बीएमओ सामुदायिक स्वास्थ्य केंद्र जौरा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva mag_Deva hin_Deva hin_Deva hin_Deva mag_Deva zho_Hant eng_Latn